作者：刘一止
词牌/韵律：望明河

paragraphs: 华旌耀日，报天上使星，初辞金阙。
许国精忠，试此日传岩，济川舟楫。
向来鸡林外，况传咏、篇章雄绝。
问人地、真是唐朝第一，未论勋业。
鲸波霁云千叠。
望仙驭缥缈，神山明灭。
万里勤劳，也等是壮年，绣衣持节。
丈夫功名事，未肯向、尊前轻伤别。
看飞棹、归侍宸游，宴赏太平风月。